3. การประกอบธุรกิจของแต่ละผลิตภัณฑ์

3.1 ลักษณะของผลิตภัณฑ์หรือบริการ

(1) อุตสาหกรรมการผลิตบรรจุภัณฑ์

ผลิตภัณฑ์ถังโลหะ

ธุรกิจหลักของบริษัทได้แก่ การผลิตและจำหน่ายถังโลหะขนาดบรรจุ 200 ลิตร สำหรับบรรจุ
น้ำมันหล่อลื่น เคมีภัณฑ์ น้ำผลไม้ และน้ำยางข้น โดยมีกลุ่มลูกค้าส่วนใหญ่อยู่ในเขตกรุงเทพฯปริมณฑล
ผลประกอบการในธุรกิจนี้ในเขตกรุงเทพฯ
ไม่มีความผันแปรตามฤดูกาลเนื่องจากบริษัทมีกลุ่มลูกค้าที่หลากหลาย
ทำให้ยอดขายเฉลี่ยในแต่ละเดือนค่อนข้างคงที่ แต่บริษัทย่อยคือบริษัทถังโลหะสงขลา
ที่มีกลุ่มลูกค้าผลิตน้ำยางข้นเป็นหลัก
จะมียอดขายผันแปรไปตามฤดูกาลขึ้นอยู่กับความต้องการน้ำยางข้นจากประเทศจีนซึ่งเป็นประเทศที่ต้องการสินค้าประเภทนี้เป็นจำนวนมาก

ผลิตภัณฑ์พลาสติก แบ่งย่อยได้เป็น 3 ประเภท คือ

1) ผลิตภัณฑ์ที่ทำจากวัตถุดิบ PET

บริษัทในเครือเป็นผู้ผลิตขวดพลาสติกพีอีที สำหรับบรรจุน้ำอัดลม น้ำดื่ม และน้ำมันพืช
โดยได้ร่วมลงทุนกับผู้ใช้ขวดพลาสติกรายใหญ่ คือ บริษัท เสริมสุข จำกัด (มหาชน)
ผลิตภัณฑ์ที่ผลิตออกจำหน่าย ได้แก่ หลอด PREFORM สำหรับใช้ในการ เป่าขวด
และขวดพลาสติกพีอีทีขนาดบรรจุ 0.25 - 2 ลิตร

2) ผลิตภัณฑ์ที่ทำจากวัตถุดิบ PP

บริษัทในเครือเป็นผู้ผลิตแผ่นพลาสติกลูกฟูก (POLY BOARD)
สำหรับใช้เป็นวัตถุดิบในการผลิตสินค้ารูปแบบต่างๆ เช่น บรรจุภัณฑ์สำหรับใช้ในงานอุตสาหกรรม
ใช้เป็นสื่อวัสดุในการผลิตแผ่นป้ายโฆษณา แท่นโชว์สินค้า ตลอดจนธุรกิจเครื่องเขียน และอื่นๆ

3) ผลิตภัณฑ์ที่ทำจากพลาสติก

บริษัทในเครือเป็นผู้ผลิตฝาพลาสติกที่ใช้ในการปิดขวด PET ฝาจุกถัง และผลิตภัณฑ์พลาสติกอื่น ๆ
หลายประเภท

(2) พื้นที่สำนักงานให้เช่า

บริษัทและบริษัทย่อยได้ซื้อพื้นที่ในอาคารเลครัชดา ออฟฟิศ คอมเพล็กซ์ ตั้งอยู่ถนนรัชดาภิเษก
(สุขุมวิท-พระราม4) มีเนื้อที่ 9,103 ตารางเมตร ซึ่งเป็นอาคารสำนักงานเกรดเอในย่านธุรกิจ
ความสูง 38 ชั้น มีพื้นที่ใช้สอยรวมทั้งสิ้น 51,730 ตารางเมตร
เพื่อให้บริการพื้นที่ให้เช่าแก่ลูกค้าสำนักงานและร้านค้า บริษัทและบริษัทย่อยมีพื้นที่ให้เช่ารวมทั้งสิ้น
8,786 ตารางเมตร มีขนาดตั้งแต่ 12 ตารางเมตร ถึง 1,400 ตารางเมตร ส่วนพื้นที่ที่เหลือ
บริษัทใช้เป็นที่ตั้งสำนักงานของบริษัท

3.2 การตลาดและภาวะการแข่งขัน

(1) กลยุทธ์ทางการตลาด

ผลิตภัณฑ์ถังโลหะ

กลยุทธ์การแข่งขันที่สำคัญของบริษัทคือ
การสร้างความเชื่อมั่นและพึงพอใจสูงสุดในสินค้าของบริษัทโดยมุ่งเน้นรักษาคุณภาพสินค้าให้ได้มาตรฐานตรงตามความต้องการของลูกค้าแต่ละราย
เนื่องจากสินค้าส่วนใหญ่จะผลิตขึ้นตามการสั่งซื้อของลูกค้าซึ่งมีลักษณะเฉพาะแตกต่างไปในลูกค้าแต่ละราย
ดังนั้นจำเป็นต้องมีการวางแผนการผลิตและระบบการจัดส่งที่ดีเพื่อให้สามารถจัดส่งสินค้าได้ครบถ้วนและได้คุณภาพตามที่ลูกค้าต้องการทันเวลานัดหมาย
อีกทั้งบริษัทยังให้ความสำคัญและควบคุมขั้นตอนการผลิตทุกขั้นตอนอย่างใกล้ชิดและยังมุ่งเน้นการพัฒนาบุคลากรให้มีศักยภาพ
เพื่อเพิ่มประสิทธิภาพในการผลิตลดอัตราการสูญเสียระหว่างผลิต
ซึ่งส่งผลให้สามารถลดต้นทุนการผลิต รวมทั้งได้สินค้าที่มีคุณภาพสูงขึ้นยิ่งไปกว่านั้น
บริษัทยังให้ความสำคัญกับการบริการหลังการขาย
โดยมีการติดตามผลอย่างสม่ำเสมอเพื่อรับทราบถึงปัญหาของสินค้าภายหลังการส่งมอบ
เพื่อนำมาปรับปรุงพัฒนาให้สินค้ามีคุณภาพที่ดียิ่งขึ้น

ผลิตภัณฑ์พลาสติก

กลยุทธ์ของบริษัทสำหรับผลิตภัณฑ์กลุ่มนี้ คือ เน้นการขายให้แก่ลูกค้าผู้ใช้โดยตรง
และเป็นผลิตภัณฑ์เฉพาะสำหรับลูกค้าแต่ละราย
พร้อมทั้งเน้นการส่งออกไปยังประเทศในภูมิภาคเอเชีย
โดยสร้างแรงจูงใจด้วยการกำหนดส่วนลดตามปริมาณการสั่งซื้อส่วนกลยุทธ์การรักษาและขยายตลาดจะใช้การเพิ่มผลิตภัณฑ์พลาสติกประเภทอื่น
ๆ ที่มีความเกี่ยวเนื่องกับผลิตภัณฑ์หลัก เช่น การทำชิ้นส่วนประกอบลังพลาสติก
และการขยายกำลังการผลิต และมีนโยบายราคาและบริการที่สามารถแข่งขันได้เป็นหลัก

จุดเด่น: บริษัทมีความชำนาญในการผลิตสินค้า ประกอบกับบริษัทเลือกใช้เครื่องจักรที่มีคุณภาพสูง
สามารถผลิตสินค้าที่ได้มาตรฐาน จึงได้รับความไว้วางใจจากลูกค้าตลอดมา

จุดด้อย: ลูกค้าส่วนใหญ่มีการกำหนดรายละเอียดของผลิตภัณฑ์ เช่น รูปทรงขวด
แตกต่างกันไปในแต่ละราย ทำให้ต้องมีการลงทุนสูงในส่วนของแม่พิมพ์

อาคารเลครัชดา ออฟฟิศ คอมเพล็กซ์

จุดเด่นของอาคารเลครัชดา ออฟฟิศ คอมเพล็กซ์ คือตั้งอยู่ย่านธุรกิจใจกลางเมือง ถนนรัชดาภิเษก
(สุขุมวิท-พระราม 4) การคมนาคมสะดวกโดยมีระบบขนส่งมวลชนในบริเวณใกล้เคียงทั้งรถไฟฟ้า
BTS และรถไฟฟ้าใต้ดินรายล้อมด้วยสถานที่สำคัญ เช่น ศูนย์ประชุมแห่งชาติสิริกิต์
ตลาดหลักทรัพย์แห่งประเทศไทย และมีสวนเบญจกิตติเป็นทัศนียภาพด้านหน้าอาคาร

นโยบายการจัดการบริหารอาคาร มุ่งเน้นการดำรงสภาพอาคารสำนักงานเกรดเอ
สำหรับธุรกิจของบริษัททั้งในประเทศและต่างประเทศ มีสิ่งอำนวยความสะดวก
ตลอดจนมีระบบรักษาความปลอดภัยอย่างเข้มงวดให้กับลูกค้าที่เช่าพื้นที่ภายในอาคาร
โดยมีการทำสัญญาว่าจ้างบริษัทผู้เชี่ยวชาญการบริหารอาคารมาเป็นผู้บริหารอาคาร

(2) การจำหน่ายและช่องทางการจำหน่าย

ผลิตภัณฑ์ถังโลหะ

ผลิตภัณฑ์ของบริษัทมีการจำหน่ายในประเทศทั้งหมด เนื่องจากเป็นผลิตภัณฑ์ขนาดใหญ่
ทำให้มีค่าจัดส่งสูง ไม่สามารถแข่งขันกับต่างประเทศได้ การจำหน่ายในประเทศนั้น
บริษัทจะจำหน่ายโดยตรงให้กับลูกค้า ซึ่งเป็นผู้ผลิตสินค้าชนิดต่าง ๆ
ที่ต้องการบรรจุภัณฑ์ถังโลหะเพื่อใช้ในการบรรจุสินค้าของตน
โดยมีทีมงานการตลาดและการขายที่ผ่านการฝึกอบรมเพื่อให้เกิดความชำนาญพิเศษ
และการตอบสนองต่อความต้องการแก่ลูกค้าทั้งในปัจจุบันและอนาคต

ผลิตภัณฑ์พลาสติก

สำหรับสินค้าประเภทขวดพีอีที บริษัทเป็นผู้จัดจำหน่ายให้แก่ลูกค้าผู้ใช้โดยตรงทั้งหมด
ส่วนสินค้าประเภทแผ่นพลาสติกลูกฟูก และพลาสติกประเภทฝา
บริษัทมีบางส่วนที่มีการจำหน่ายผ่านลูกค้าขายส่งในราคาถูก โดยมุ่งเน้นการขายในปริมาณมาก
และใช้นโยบายด้านราคาและบริการเป็นตัวนำในการรักษาและขยายตลาดให้กว้างขึ้น

อาคารเลครัชดา ออฟฟิศคอมเพล็กซ์

การจัดหาผู้เช่าสำหรับพื้นที่สำนักงานของบริษัทภายในอาคารเลครัชดา ออฟฟิศ คอมเพล็กซ์
ดำเนินการโดยบริษัทนายหน้า ซึ่งจะได้รับค่านายหน้าตอบแทนในอัตรา 1
เดือนของรายได้จากการเช่า

(3) ลักษณะลูกค้า

ผลิตภัณฑ์ถังโลหะ

ลูกค้าส่วนใหญ่ของบริษัทเป็นลูกค้าประจำ ปริมาณการสั่งซื้อผลิตภัณฑ์ค่อนข้างแน่นอนในแต่ละเดือน
ลูกค้ารายใหญ่ 12 อันดับแรกมียอดการสั่งซื้อผลิตภัณฑ์รวมกันประมาณ ร้อยละ 65
ของยอดขายทั้งหมดและไม่มีลูกค้ารายใดสั่งซื้อผลิตภัณฑ์สูงกว่าร้อยละ 30
ในแต่ละปีลูกค้าของบริษัทสามารถแบ่งได้เป็น 3 กลุ่มคือ กลุ่มผลิตภัณฑ์น้ำมัน, กลุ่มผลิตภัณฑ์เคมีภัณฑ์
และกลุ่มการเกษตร มีปริมาณการสั่งซื้อประมาณร้อยละ 33, 48 และ 19
ของยอดขายรวมตามลำดับ สำหรับปริมาณการขายที่ได้รับผลกระทบจากฤดูกาลนั้น
มีเพียงลูกค้าในกลุ่มการเกษตรเท่านั้นในระหว่างเดือนมีนาคม-พฤษภาคม
ลูกค้าผู้ผลิตน้ำยางข้นจะมีปริมาณการสั่งซื้อต่ำกว่าช่วงอื่นๆ และในระหว่างเดือนกรกฎาคม-กันยายน
ลูกค้าผู้ผลิตน้ำสับปะรดเข้มข้นจะมีปริมาณการสั่งซื้อลดลง
ส่วนลูกค้ากลุ่มผลิตภัณฑ์น้ำมันและกลุ่มผลิตภัณฑ์เคมีภัณฑ์ซึ่งเป็นกลุ่มหลัก
มีการสั่งซื้อค่อนข้างสม่ำเสมอตลอดทั้งปี

ผลิตภัณฑ์พลาสติก

ลูกค้ารายสำคัญของขวดพลาสติกพีอีที ได้แก่ ผู้ผลิตและบรรจุน้ำอัดลม น้ำดื่ม และน้ำมันพืช
ปริมาณการซื้อขายกับลูกค้ารายใหญ่ 10 รายแรกในรอบ 3 ปีที่ผ่านมา มีสัดส่วนประมาณร้อยละ 55
ถึงร้อยละ 70 และไม่มีการขายรายใดสูงกว่าร้อยละ 30 ในแต่ละปี

ส่วนลูกค้าของแผ่นพลาสติกลูกฟูก ประกอบด้วย ผู้ใช้โดยตรง เช่น ผู้ที่อยู่ในธุรกิจ
ผลิตป้ายโฆษณาสินค้า ป้ายโฆษณาหาเสียงเลือกตั้ง หรือผู้ใช้ที่นำไปแปรรูปเป็นผลิตภัณฑ์อื่น เป็นต้น
และผู้จัดจำหน่ายในธุรกิจขายส่งเครื่องเขียน เครื่องใช้สำนักงาน และร้านค้าซื้อมา-ขายไป

อาคารเลครัชดา ออฟฟิศคอมเพล็กซ์

ลูกค้าที่เช่าพื้นที่ส่วนใหญ่เป็นลูกค้าชาวต่างชาติที่ต้องการสร้างภาพลักษณ์ที่ดีและความน่าเชื่อถือให้กับบริษัท
โดยการเลือกสถานที่ตั้งสำนักงานจะคำนึงถึงภาพลักษณ์ของอาคารที่จะเช่าโดยจะเช่าอยู่ในอาคารสำนักงานเกรด
เอ ทำเลที่ตั้งอยู่ในย่านธุรกิจที่มีการคมนาคมสะดวกในการติดต่อ
และเป็นอาคารสำนักงานที่มีการบริหารจัดการอาคารที่ดีโดยคำนึงถึงความปลอดภัยของผู้เช่าและผู้ที่มาติดต่อเป็นสำคัญ
อีกทั้งพรั่งพร้อมด้วยสิ่งอำนวยความสะดวกสบายครบครันภายในอาคาร

(4) ภาวะอุตสาหกรรม การแข่งขัน และการเปลี่ยนแปลงในปีที่ผ่านมา

ผลิตภัณฑ์ถังโลหะ

ในปีที่ผ่านมา ราคาเหล็กรีดเย็นซึ่งเป็นวัตถุดิบหลักในการผลิตถังโลหะยังคงผันผวนอย่างมาก
โดยราคาเหล็กได้ปรับราคาเพิ่มสูงขึ้นอย่างรวดเร็วตั้งแต่ต้นไตรมาสที่ 2 จนถึงกลางไตรมาสที่ 3
ตามราคาน้ำมันที่ปรับตัวสูงขึ้น
ประกอบกับความต้องการใช้เหล็กมีปริมาณเพิ่มสูงขึ้นมากในทุกกลุ่มอุตสาหกรรม
ทำให้ปริมาณเหล็กไม่เพียงพอต่อความต้องการ
ส่งผลให้ราคาเหล็กปรับตัวเพิ่มขึ้นประมาณเท่าตัวเมื่อเทียบกับต้นปีที่ผ่านมา จากกลางไตรมาสที่ 3
จนถึงสิ้นปี ราคาเหล็กปรับลดลงอย่างรวดเร็ว
เนื่องจากวิกฤตการณ์การเงินของโลกและปัญหาการเมืองภายในประเทศ
ทำให้นักลงทุนและผู้บริโภคขาดความเชื่อมั่น
ส่งผลให้การบริโภคสินค้าลดลงอย่างรวดเร็วในไตรมาสที่ 4
ภาวะอุตสาหกรรมในปีนี้จึงมีความผันผวนอย่างมากทั้งด้านปริมาณความต้องการใช้ถังและราคาวัตถุดิบ
การแข่งขันด้านราคาจึงลดความรุนแรงลงในช่วงภาวะขาดแคลนเหล็ก ในช่วงไตรมาสที่ 4
ที่เหล็กมีการปรับราคาลง
ภาวะการแข่งขันยังคงไม่รุนแรงมากเนื่องจากผู้ผลิตแต่ละรายยังคงมีต้นทุนวัตถุดิบในราคาสูงเป็นจำนวนมาก
ประกอบกับการลดราคาขายไม่ได้ช่วยให้ยอดขายดีขึ้น
เนื่องจากลูกค้าส่วนใหญ่มีความต้องการใช้บรรจุภัณฑ์ถังลดลงจากการที่มีสต๊อกสินค้าคงเหลือเป็นจำนวนมากจากยอดขายที่ลดลงเช่นกัน

ผลิตภัณฑ์พลาสติก

การแข่งขันด้านราคาในกลุ่มผลิตภัณฑ์แผ่นพลาสติกลูกฟูก (poly board)
ยังคงมีอยู่อย่างต่อเนื่องโดยเฉพาะกับผู้ซื้อรายใหญ่เนื่องจากสินค้าในกลุ่มนี้มิได้มีความแตกต่างด้านคุณภาพมากนัก
ประกอบกับราคาวัตถุดิบของกลุ่มผลิตภัณฑ์นี้มีความผันผวนอย่างมาก
ทำให้การกำหนดราคาขายเป็นไปด้วยความเสี่ยง
ดังนั้นผู้ผลิตและผู้ขายจำเป็นต้องรักษาฐานลูกค้าของตนเองไว้ให้ได้มากที่สุด
ซึ่งบริษัทให้ความสำคัญด้านคุณภาพและการให้บริการที่ได้มาตรฐานสูงสุด
โดยมีการปรับปรุงกระบวนการผลิตและปรับปรุงเครื่องจักรอย่างสม่ำเสมอเพื่อพัฒนาการผลิตอย่างต่อเนื่อง
รวมทั้งให้ความสำคัญในการลดต้นทุนการผลิต
สำหรับแนวโน้มของตลาดในอนาคตของกลุ่มพลาสติกลูกฟูกคาดว่าจะลดลงอย่างมีนัยสำคัญ
สืบเนื่องจากภาวะเศรษฐกิจชะลอตัวทำให้ความต้องการของตลาดลดลงทั้งในและนอกประเทศ
เนื่องจากผลิตภัณฑ์ประเภทนี้เป็นส่วนหนึ่งที่ใช้ในอุตสาหกรรมยานยนต์และอิเล็กโทรนิคที่ได้รับผลกระทบโดยตรงจากภาวะเศรษฐกิจชะลอตัว

สำหรับผลิตภัณฑ์ขวด PET ความต้องการผลิตภัณฑ์ของกลุ่มนี้ยังคงสูงขึ้น
เนื่องจากราคาเม็ดพลาสติกได้ปรับลดลงทำให้ผลิตภัณฑ์กลุ่มนี้มีราคาถูกลง
อีกทั้งผลิตภัณฑ์ประเภทนี้สามารถตอบสนองความต้องการของผู้ใช้ทั่วไปได้ดี นั่นคือ มีน้ำหนักเบา
สวยงาม คงทน และไม่มีข้อจำกัดในการออกแบบรูปทรง
และที่สำคัญในปัจจุบันยังไม่มีผลิตภัณฑ์อื่นที่มีคุณสมบัติใกล้เคียงมาทดแทนได้

อาคารเลครัชดา ออฟฟิศ คอมเพล็กซ์

ในช่วงปีที่ผ่านมามีอาคารสำนักงานเกรดเอที่ได้ก่อสร้างเสร็จและเปิดให้เช่าทำให้พื้นที่เช่าของสำนักงานเกรดเอในตลาดเพิ่มขึ้นประมาณ
135,000 ตรม. โดยร้อยละ 80
ของพื้นที่อาคารสำนักงานใหม่ดังกล่าวได้มีการเซ็นสัญญาเช่าไว้ล่วงหน้า
ซึ่งแสดงให้เห็นว่าความต้องการพื้นที่สำนักงานเกรดเอยังคงมีอยู่
การก่อสร้างอาคารสำนักงานใหม่ในปีที่ผ่านมาได้หยุดชะงักลงเนื่องจากปัญหาการเมืองที่ไม่เอื้ออำนวยต่อการลงทุน
อีกทั้งมูลค่าการก่อสร้างอาคารสำนักงานเพิ่มสูงขึ้นมากทำให้ไม่มีแรงจูงใจต่อนักลงทุนในการก่อสร้างอาคารสำนักงานใหม่
ลูกค้าที่เช่าพื้นที่สำนักงานของบริษัทไม่มีแผนที่จะขยายหรือปรับลดขนาดธุรกิจหรือย้ายสำนักงานไปอยู่ที่อื่น
ช่วงไตรมาสที่ 4 มีการต่อสัญญาเช่าพื้นที่ของลูกค้ารายใหญ่ที่เช่าพื้นที่ของบริษัท
โดยบริษัทสามารถปรับอัตราค่าเช่าเพิ่มขึ้นทำให้บริษัทมีรายได้ค่าเช่าและค่าบริการเพิ่มขึ้นคิดเป็นร้อยละ
2 เมื่อเทียบกับปี 2550 บริษัทและบริษัทย่อย มีพื้นที่ให้เช่าคิดเป็นร้อยละ 94
ของพื้นที่ให้เช่าจำนวนทั้งสิ้น 8,786 ตารางเมตร

3.3 การจัดหาผลิตภัณฑ์

(1) จำนวนโรงงานและกำลังการผลิต

ผลิตภัณฑ์ถังโลหะ

บริษัทและบริษัทย่อยมีโรงงานที่ใช้ในการผลิตถังโลหะขนาด 200 ลิตรจำนวน 2
แห่งที่นิคมอุตสาหกรรมเวลโกรว์ อำเภอบางปะกง จังหวัดฉะเชิงเทรา และที่อำเภอหาดใหญ่
จังหวัดสงขลา มีกำลังการผลิตรวม 2.4 ล้านใบต่อปี
โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

ผลิตภัณฑ์พลาสติก

บริษัทย่อยมีโรงงานจำนวน 2 โรง โดยโรงงานแห่งแรกอยู่ที่อำเภอลาดหลุมแก้ว จังหวัดปทุมธานี
มีกำลังการผลิตขวดพีอีที, หลอด PREFORM และแผ่นพลาสติกลูกฟูก จำนวน 9,000 ตัน, 6,000
ตัน และ 4,500 ตัน ตามลำดับ โรงงานแห่งที่สอง อยู่ที่อำเภอนิคมพัฒนา จังหวัดระยอง
มีกำลังการผลิตขวดพีอีที จำนวน 700 ตันต่อปี
โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

(2) วัตถุดิบและผู้จัดจำหน่าย

บริษัทและบริษัทย่อยมีนโยบายที่จะกระจายการจัดซื้อวัตถุดิบต่างๆไปยังผู้จัดจำหน่ายหลากหลายราย
ทั้งนี้เพื่อป้องกันความเสี่ยงที่อาจเกิดจากการจัดหาวัตถุดิบ
ปัจจุบันจึงไม่มีผู้จัดจำหน่ายรายใดมียอดขายให้บริษัทเกินกว่าร้อยละ 30 ของมูลค่าการซื้อวัตถุดิบรวม

ผลิตภัณฑ์ถังโลหะ

วัตถุดิบที่สำคัญได้แก่ เหล็กม้วนรีดเย็น ฝาจุก และฝาเกลียว ซึ่งบริษัทสั่งซื้อมาจากทั้งในประเทศ
และนอกประเทศ ได้แก่ จีน เกาหลี อินเดีย สิงคโปร์ ในปี 2551
บริษัทมีสัดส่วนการสั่งซื้อจากในประเทศและต่างประเทศ เท่ากับ 78 :22

ต้นทุนวัตถุดิบที่มีมูลค่าสูงกว่าร้อยละ 50 ของต้นทุนการผลิตรวมของบริษัทได้แก่ เหล็กม้วนรีดเย็น
ซึ่งมีการเปลี่ยนแปลงราคาในระยะ 5 ปีที่ผ่านมา ดังนี้

  ---------------------- --------- --------- --------- --------- ---------
                         ปี 2551    ปี 2550    ปี 2549    ปี 2548    ปี 2547

  ราคา (บาท/ตัน)          35.0      25.0      27.0      32.0      25.0
  ---------------------- --------- --------- --------- --------- ---------

ผลิตภัณฑ์พลาสติก

วัตถุดิบที่สำคัญได้แก่ เม็ดพลาสติกพีอีที และเม็ดพลาสติกพีพี, พีอี ซึ่งสามารถจัดหาได้ภายในประเทศ
และมีบริษัทผู้จัดจำหน่ายวัตถุดิบประเภทนี้หลายราย
ทำให้ราคาวัตถุดิบภายในประเทศถูกกว่าราคาในตลาดโลก (เมื่อรวมภาษีนำเข้าแล้ว)

(3) การใช้วัสดุทดแทน

การใช้วัสดุทดแทนในการผลิตสินค้าของบริษัทและบริษัทย่อย ไม่สามารถกระทำได้
เนื่องจากเครื่องจักรที่ใช้ในการผลิตนั้นถูกออกแบบขึ้นสำหรับวัตถุดิบเฉพาะประเภทเท่านั้น ที่สำคัญ
ในปัจจุบันยังไม่มีเทคโนโลยีใหม่ใดๆที่จะอำนวยให้บริษัทใช้วัสดุทดแทนในการผลิตได้

(4) ผลกระทบต่อสิ่งแวดล้อม

ในกระบวนการผลิตถังโลหะและผลิตภัณฑ์พลาสติกของบริษัทไม่มีขั้นตอนใดที่ส่งผลกระทบต่อสิ่งแวดล้อม
ส่วนวัตถุดิบเหลือใช้ ได้แก่ เศษเหล็กและเศษพลาสติกที่เหลือจากกระบวนการผลิต
บริษัทสามารถจำหน่ายวัสดุเหลือใช้เหล่านี้ไปแปรรูปเป็นผลิตภัณฑ์อื่นได้ทั้งหมด
จึงไม่ส่งผลกระทบต่อสิ่งแวดล้อมแต่อย่างใด

3.4 งานที่ยังไม่ส่งมอบ

- ไม่มี –